Ustavni sud Federacije Bosne i Hercegovine

**Ustavni sud Federacije Bosne i Hercegovine** jest ustavni sud uspostavljen Ustavom Federacija Bosne i Hercegovine, koji garantuje njegovo poštivanje i primjenu. Funkcioniše zajedno sa Ustavnim sudom Bosne i Hercegovine i Ustavnim sudom Republike Srpske. Djelovanje se zasniva na odredbama Ustava Federacije BiH i Zakona o postupku pred Ustavnim sudom Federacije BiH. Sjedište suda je u Sarajevu.

## Historija 
Osnovan je 30. marta 1994. na sjednici federalne Ustavotvorne skupštine. Članom IV.C.1.1. (2) Ustava Federacije uspostavljeni su sudovi Federacije Bosne i Hercegovine, i to: a) Ustavni sud; b) Vrhovni sud; c) Sud za ljudska prava. Odredbama Ustava propisani su sastav, nadležnost, krug osoba ovlaštenih za podnošenje zahtjeva, kao i djelovanje odluka Ustavnog suda te osnovna prava i obaveze stranaka u postupcima pred tom institucijom.

Članom IX c) Ustava propisano je da će prvih 5 godina nakon njegovog stupanja na snagu trojicu sudija Ustavnog suda Federacije BiH, koji će biti stranci i koji nisu državljani nijedne susjedne države, imenovati predsjednik Međunarodnog suda pravde nakon konsultacija s predsjednikom i potpredsjednikom Federacije BiH.

Mandat sudija je doživotan s obaveznim penzionisanjem u 70. godini života, uz uslov da ne podnesu ostavku ili da im mandat ne prestane izuzeto. Prvi saziv Ustavnog suda FBiH, imenovan prvobitno prema Ustavu, imao je mandat od 5 godina, s pravom ponovnog imenovanja, uz pravni okvir i potvrdu Doma naroda.

## Nadležnosti 
Nadležnosti Ustavnog suda su:

* Rješavanje sporova između nivoa vlasti - Sud rješava ustavne sporove između različitih nivoa vlasti u Federaciji npr. između kantona, kantona i federalne vlasti, općina, gradova ili institucija FBiH.
* Zaštitu ustavnosti - Sud ocjenjuje da li su svi propisi (kantonalni ustavi, federalni i kantonalni zakoni, drugi akti) u skladu s Ustavom FBiH, i može ih ukinuti ako nisu.
* Kontrolu ustavnosti prije i nakon donošenja - Sud može provjeravati ustavnost aktova naknadno (poslije objave) i preventivno (prije nego što propisi stupe na snagu).
* Odlučivanja o vitalnom nacionalnom interesu - Ako se u Domu naroda Parlamenta Federacije BiH ne postigne saglasnost o pitanju za koje se smatra da predstavlja vitalni nacionalni interes jednoga konstitutivnog naroda, to pitanje se delegira Ustavnom sudu. Za takve slučajeve postoji posebno Vijeće za zaštitu vitalnog interesa u okviru suda. 
* Zaštite vitalnog interesa na kantonalnom nivou - Kada se u kantonalnim skupštinama ne postigne saglasnost povodom vitalnih interesa, Sud odlučuje i u tim slučajevima putem odgovarajućeg vijeća. 
* Odlučivanje o smjeni predsjednika/potpredsjednika Federacije BiH - Parlament Federacije BiH može, dvotrećinskom većinom, tražiti od suda smjenu predsjednika ili jednog od potpredsjednika FBiH ako su prekršili zakletvu ili su nedostojni, a konačnu odluku donosi Sud. 
* Odlučivanje o imunitetu i žalbama - Sud odlučuje i o pitanjima vezanim za imunitet nosilaca vlasti, a nezadovoljne strane mogu se žaliti Sudu.

* Davanje mišljenja - Sud može dati stručna mišljenja na zahtjev zamjenika premijera Federacije BiH, iako takva mišljenja nemaju direktne pravne posljedice. 

## Reference 
## Vanjski linkovi 
* Zvanični sajt

Kategorija:Institucije Federacije Bosne i Hercegovine
Kategorija:Ustav Federacije Bosne i Hercegovine
*
Bosna i Hercegovina Federacija Bosne i Hercegovine
Federacija Bosne i Hercegovine